सागर। एस्सेल बिजली कंपनी की कार्यप्रणाली की जांच को लेकर सोमवार को सर्किट हाउस में चल रही जनसुनवाई के दौरान कांग्रेस और भाजपा के कार्यकर्ताओं में लात-घूंसे चल गए। करीब 15-20 मिनट तक चले हंगामे के दौरान न केवल एस्सेल कंपनी के अफसर बल्कि शिकायत सुनने आए एमडी व ज्यादातर उपभोक्ता भाग खड़े हुए। पुलिस ने किसी तरह मारपीट कर रहे नेताओं को रोका। मारपीट तो बंद हो गई लेकिन शांति व्यवस्था कायम करने के लिए प्रशासन को मौके पर गोपालगंज थाने से अतिरिक्त पुलिस बुलानी पड़ी। इस झड़प भरे हंगामे में दोनों पक्षों के कार्यकर्ताओं को मामूली चोटें आई हैं।
तय समय से करीब 2 घंटे देरी से दोपहर 1.52 बजे सर्किट हाउस में मध्यप्रदेश पावर मैनेजमेंट कंपनी के एमडी संजय शुक्ला ने मध्यप्रदेश पूर्व क्षेत्र बिजली वितरण कंपनी और एस्सेल के अफसरों की मौजूदगी में उपभोक्ताओं की समस्याएं सुनना शुरू किया। करीब 24 लोगों की समस्याएं सुनी जा सकी थीं। दोपहर करीब 2.5 बजे जिला शहर कांग्रेस अध्यक्ष रेखा चौधरी सहित करीब 25 कार्यकर्ता नारेबाजी करते हुए मौके पर पहुंच गए। इन कार्यकर्ताओं ने समस्याएं सुन रहे अफसरों को घेर लिया।
पूर्व विधायक उत्तमचंद खटीक, नेता प्रतिपक्ष अजय परमार, पूर्व जिलाध्यक्ष ब्रजकिशोर रूसिया, प्रवक्ता संदीप सबलोक तथा सिंटू कटारे सहित अन्य ने एक के बाद एक एमडी से सवाल-जवाब करना शुरू कर दिया। करीब 25 मिनट चले इस सवाल-जवाब के दौर के बीच कांग्रेस कार्यकर्ता रिंकू केशरवानी ने मंत्री भूपेंद्र सिंह, राजेंद्र शुक्ल तथा विधायक शैलेंद्र जैन के खिलाफ नारेबाजी शुरू कर दी। इससे गुस्साए भाजपा कार्यकर्ता कांग्रेसियों पर झपट पड़े। कार्यकर्ताओं ने न केवल कुर्सियां फेंकना शुरू कर दिया, बल्कि टेबलें भी उठाकर फेंक दीं।
दोनों पक्षों में हुई झूमाझटकी के कारण सर्किट हाउस में अखाड़े जैसा माहौल बन गया। 25 से 30 भाजपा कार्यकर्ताओं ने रिंकू केशरवानी से धक्का-मुक्की की और लात-घूसों से पिटाई कर दी। माहौल गर्म होते ही जनसुनवाई में मौजूद एस्सेल कंपनी के बिजनेस हेड सहित अन्य अफसर भाग खड़े हुए। कार्यकर्ताओं को एकदूसरे से गुत्थमगुत्था होते देख शिकायतकर्ताओं में भी भगदड़ मच गई। मौके पर मौजूद एक एसआई सहित करीब 4 सिपाहियों ने कार्यकर्ताओं को रोका और रिंकू को भगाया।
इसके बाद भाजपा कार्यकर्ता शांत हुए। घटना की सूचना कंट्रोलरूम पहुंची तो गोपालगंज थाने से टीआई सहित अतिरिक्त पुलिस बल भेजा गया। पुलिस ने जब तक विवाद शांत कराया तब तक गिनती के ही उपभोक्ता बचे थे, जो डरकर कोनों में खड़े थे। मुश्किल से माने एमडी: हंगामे के बाद शिकायतकर्ता और एस्सेल के अफसर जब जान बचाकर भाग गए तो पक्ष और विपक्ष के नेताओं को अपनी-अपनी गलती का अहसास हुआ।
दोपहर करीब 2.45 बजे विधायक शैलेंद्र जैन के साथ सुशील तिवारी, कांग्रेस नेता रेखा चौधरी, उत्तमचंद खटीक सहित अन्य ने एमडी संजय शुक्ला से घटना के लिए खेद व्यक्त करते हुए माफी मांगी। काफी मान-मनौव्वल के बाद एमडी सुनवाई करने के लिए तैयार हुए। इस बीच मौके पर गोपालगंज थाना प्रभारी सहित पुलिस बल पहुंच चुका था। पुलिस ने व्यवस्था बनाई। दोपहर करीब 3 बजे एमडी ने पुलिस की सुरक्षा में दोबारा सुनवाई शुरू की। इसमें करीब 27 उपभोक्ताओं ने ही समस्याएं रखीं।
देखिए, क्या हाल हुआ सुनवाई का
ऐसे बिगड़ा माहौल
सुनवाई के दौरान पहुंचे कांग्रेसियों ने आरोप लगाया कि मंत्री, विधायक चोर और एस्सेल कंपनी के दलाल हैं। यह लोग कंपनी से मिले हुए हैं। यहां औपचारिकता पूरी की जा रही है। इसके बाद भाजपा कार्यकर्ता भड़क उठे। दोनों पक्षों में आरोप-प्रत्यारोप और अपशब्दों की झड़ी लग गई। इस बीच कुर्सियां और टेबल फेंकने का सिलसिला भी शुरू हो गया। घटना में जिला शहर कांग्रेसाध्यक्ष रेखा चौधरी, रिंकू केशरवानी सहित अन्य तथा भाजपा की ओर से कार्यकर्ताविक्रम सोनी सहित अन्य को मामूली चोटें आई हैं।
ऐसी शिकायतें आईं
प्लॉट से खंभा हटाने दिया 67 हजार का ऐस्टीमेट : एसबीआई कॉलोनी मकरोनिया निवासी विमल रोहित ने बताया कि उनके प्लॉट में एलटी लाइन का खंभा लगा है। 23 मई को हटाने के लिए आवेदन दिया था। कंपनी ने उन्हें 66948 रुपए का ऐस्टीमेट दे दिया। जबकि यहां नए खंभे लगाकर उनसे सप्लाई शुरू कर दी गई है। पुराने खंभे अनुपयोगी हो गए हैं। यदि इन्हें हटा लिया जाए तो मेरे प्लॉट से भी खंभा हट जाए।
बिजली नहीं फिर भी थमा रहे बिल : संतकबीर वार्ड निवासी लीलाधर अहिरवार ने बताया कि नए कनेक्शन का आवेदन देने के बाद कंपनी के अफसरों ने बिजली का कनेक्शन नहीं दिया है। घर में न तो मीटर लगा है और न ही बिजली है। कई बार कंपनी के दफ्तर के चक्कर काट चुका हूं। पिछले दिनों कंपनी ने उन्हें हजारों की रिकवरी का नोटिस थमा दिया। इसके बारे में चर्चा करने जाओ तो कोई सुनने के लिए तैयार नहीं है।
बिल सुधरवाने गए तो लाइट काट दी : संत रविदास वार्ड के पूरनलाल अहिरवार ने बताया कि कंपनी उनके बिजली बिल में पुराना बिल जोड़कर दे रही है। हर बार सुधरवाने जाते हैं। बिल सुधार तो दिया जाता है, लेकिन अगले बिल में फिर यह राशि जुड़कर आ जाती है। जब अफसरों को यह बताया तो पिछले साल दिसंबर में मेरे घर की लाइट काट दी। तब से कनेक्शन जुड़वाने के लिए कंपनी के चक्कर काट रहा हूं। इस साल 2 दिसंबर को कर्मचारी घर के बाहर लगा मीटर भी उखाड़ लाए हैं।
मीटर बदलने आवेदन किया तो चोरी का केस बनाया : बाहुवली कॉलोनी निवासी सुजीत जैन ने बताया कि मेरे बिजली मीटर में कुछ समस्या आ रही थी। मैंने कंपनी को मीटर बदलने का आवेदन किया। कंपनी ने मीटर बदलकर नया मीटर लगा दिया। मेरा मीटर लैब में टेस्टिंग के लिए भेजा गया। मीटर पास होने की रिपोर्ट आई। कंपनी के अफसरों ने कहा कि मीटर के अंदर लगा तार टूटा हुआ है। मीटर से छेड़छाड़ की गई है। मेरे ऊपर मीटर टेम्परिंग का केस बनाकर 1 लाख रुपए का बिल थमा दिया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva